नई दिल्‍ली: दो दिवसीय मध्‍य प्रदेश दौरे के लिए कांग्रेस अध्‍यक्ष राहुल गांधी चित्रकूट पहुंचे. राहुल इलाहाबाद से हेलि‍कॉप्टर में चित्रकूट पहुंचे. वहां से सीधे कामतानाथ मंदिर में दर्शन के करने के बाद राहुल ने राजौला में नुक्‍कड़ सभा को संबोधि‍त किया. राहुल के साथ प्रदेश कांग्रेस अध्यक्ष कमलनाथ, महासचिव दीपक बावरिया, नेता प्रतिपक्ष अजय सिंह भी मौजूद रहे. चित्रकूट के पवित्र कामदगिरि पर्वत स्थित कामतानाथ मंदिर के दर्शन करने के बाद सतना और रीवा जिलों में जनसभाएं और रोड-शो करेंगे. इस पखवाड़े में यह उनका मध्य प्रदेश का दूसरा चुनावी दौरा होगा. इससे पहले उन्होंने 17 सितंबर को भोपाल में मंत्रोच्चारण के बाद अपना करीब 14 किलोमीटर का रोड शो किया था और फिर रैली को संबोधित किया था.